Chenin blanc raak ál beter | Netwerk24
Chenin blanc raak ál beter
Deur Landbou-Redaksie 13 September 2019 05:00
Die wenners van vanjaar se Standard Bank Chenin Blanc Top-10-uitdaging is ’n bewys van watter vordering daar op eie bodem met dié druifsoort gemaak word, aldus die Chenin Blanc-vereniging.
Die wenners van vanjaar se Standard Bank Chenin Blanc Top-10-uitdaging. Foto: Verskaf
Altesaam 87 wynprodusente het vanjaar 150 wyne vir dié wynkompetisie ingeskryf, waarna die tien beste wyne op 30 Augustus in Kaapstad met pryse vereer is.
Die topprodusente het ook elkeen ’n kontantprys van R25 000 ontvang wat aangewend moet word op ’n wyse wat ekonomiese en maatskaplike voordele in die werkplek versterk.
Dié wynkompetisie is in 2014 ingestel, en sedertdien is die wynlandgoed Stellenrust nog die enigste wynprodusent wat die toptien elke jaar haal.
Cathy van Zyl, wynmeester en voorsitter van die beoordelaarspaneel, het gesê die meerderheid van die toptien-wyne is gemaak van druiwe afkomstig uit wingerde wat 30 jaar en ouer is – die oudste synde een wat 55 jaar gelede geplant is.
“Onder hulle is daar egter ook wyne gemaak van druiwe van stokke wat tien en agt jaar oud is – dít dui op wat met kundige wingerdbou en wynmaaktegnieke bereik kan word.”
Die druiwe van vyf van die toptien kom van wingerde in die Stellenbosch-omgewing, terwyl die druiwe vir die ander vyf in die Cederberge en in die omgewing van Durbanville, die Paarl, Slanghoek en Wellington verbou is.
“Internasionale smaakbepalers se toenemende fokus op chenin blanc het ongetwyfeld gehaltestandaarde help verhoog. Die onlangse chenin blanc-kongres in Angers in Frankryk het op ondubbelsinnige wyse by afgevaardigdes tuisgebring die mate waartoe Suid-Afrikaanse produsente met hierdie variëteit gevorder het, sowel wat gehalte as stylverskeidenheid betref,” het Ken Forrester, die vereniging se voorsitter, weer gesê.
Stephan van der Merwe, die hoof van Standard Bank se handelsbankbedrywighede in die Wes-Kaap, meen weer dit is verblydend om te sien dat die gemiddelde prys per bottel van vanjaar se topwyne tot R255,80 gestyg het. Verlede jaar was dit R200.
Die wenners vir 2019, in alfabetiese orde, is:
Durbanville Hills Collector’s Reserve The Cape Garden Chenin Blanc 2018
Flagstone Winery Tributary Bush Vine Chenin Blanc 2018
Ken Forrester Wines The FMC 2018
Suid-Afrika is die land met die grootste aanplantings van chenin blanc – dít beslaan saam sowat 17 000 ha.
Meer oor: Chenin Blanc | Landbou
Skryf nou vir Veritas in!
Goeie dinge vat soms ’n eeu of twee